**รมช.อุตฯ เยี่ยมชมศูนย์ OTOP คอมเพล็กซ์ พุแค จ.สระบุรี หนุนนวัตกรรมส่งเสริมเศรษฐกิจฐานราก มุ่งพัฒนาผลิตภัณฑ์ชุมชน เชื่อมโยงการท่องเที่ยว**

จังหวัดสระบุรี 4 พฤศจิกายน 2561 – นายสมชาย หาญหิรัญ รัฐมนตรีช่วยว่าการกระทรวงอุตสาหกรรม เยี่ยมชมศูนย์ OTOP คอมเพล็กซ์ พุแค จังหวัดสระบุรี ซึ่งเป็นศูนย์ส่งเสริมความรู้ภูมิปัญญาท้องถิ่น ที่ได้รับการส่งเสริมการพัฒนาผลิตภัณฑ์จากกระทรวงอุตสาหกรรม พร้อมทั้งรับฟังปัญหาและอุปสรรค และมอบนโยบายในการดำเนินงานของกระทรวงอุตสาหกรรมแก่ผู้ประกอบการ OTOP ในการนี้ นายเดชา จาตุธนานันท์​ รองอธิบดีกรมส่งเสริมอุตสาหกรรม นายนิรันดร์ ยิ่งมหิศรานนท์ รองอธิบดีกรมอุตสาหกรรมพื้นฐานและการเหมืองแร่ นายอดิทัต​ วะสีนนท์​ รอง​ผู้อำนวยการสำนักงานเศรษฐกิจอุตสาหกรรม​ และคณะผู้บริหารกระทรวงอุตสาหกรรม เข้าเยี่ยมชมงาน​ โดยมี นางนารีรัช อุทัยแสงสกุล ผู้จัดการศูนย์ OTOP คอมเพล็กซ์ ให้การต้อนรับและกล่าวสรุปผลการดำเนินงาน ณ ศูนย์ OTOP คอมเพลกซ์ ตำบลพุแค อำเภอเฉลิมพระเกียรติ จังหวัดสระบุรี

นับตั้งแต่เกิดแนวคิดการพัฒนา “หนึ่งตําบล หนึ่งผลิตภัณฑ์” หรือ OTOP (One Tumbon One Product) ขึ้นมา ทำให้เกิดการขยายตัวของผลิตภัณฑ์ชุมชน ทั้งจํานวนและชนิดขึ้นอย่างมากมายและที่สําคัญยิ่งไปกว่านั้น คือการเกิดแนวคิดจัดตั้งศูนย์จําหน่ายผลิตภัณฑ์ชุมชน (OTOP Center) ขึ้นในหลายจังหวัดทั่วประเทศ เพื่อเป็นช่องทางการจัดจําหน่ายให้กับสินค้า OTOP

ศูนย์ OTOP คอมเพล็กซ์ พุแค เริ่มต้นจากการรวมตัวของกลุ่มแม่บ้านเกษตรกรเล็กๆในชุมชน ที่ร่วมกันคิด ร่วมผลิตสินค้าในชุมชนเพื่อให้เกิดรายได้ ต่อมาได้เชื่อมโยงการท่องเที่ยวจากอำเภอต่างๆ ทั้ง 13 อำเภอของจังหวัดสระบุรี มาพัฒนาต่อยอดเป็น”โครงการชุมชนท่องเที่ยว OTOP นวัตวิถี” โดยนำวิถีชีวิตในชุมชนต่างๆ มาสร้างเป็นจุดขายเชื่อมโยงการท่องเที่ยว ควบคู่กับกระบวนการพัฒนาผลิตภัณฑ์ บรรจุภัณฑ์ ซึ่งได้รับการส่งเสริมพัฒนาจากกรมส่งเสริมอุตสาหกรรมในการนำวัตถุดิบที่มีอยู่ในท้องถิ่นมาแปรรูปให้เกิดมูลค่า โดยมีเป้าหมายหลักเพื่อส่งเสริมให้ชุมชนเกิดความเข้มแข็ง มีรายได้ในชุมชน สนับสนุนให้ชุมชนได้มีส่วนร่วมในการบริหารจัดการ ผ่านการนำนวัตกรรมมาพัฒนาสินค้าให้เกิดมูลค่า โดยมีผลิตภัณฑ์ที่โดดเด่น อาทิ ผลิตภัณฑ์ด้านสุขภาพ คุ้กกี้ธัญญาพืช กระยาสารท และน้ำสมุนไพรต่างๆ เป็นต้น

นอกจากนี้ ภายในศูนย์ฯ​ ยังมีกิจกรรมต่างๆให้นักท่องเที่ยวได้เข้ามาเยี่ยมชมและสัมผัสกับธรรมชาติ อาทิ กิจกรรมการไหว้พระ กิจกรรมกินน้ำไผ่สลายนิ่ว กิจกรรมอนุรักษ์ปูป่า เป็นต้น โอกาสนี้ รัฐมนตรีช่วยว่าการกระทรวงอุตสาหกรรม ได้ร่วมกิจกรรม​ "อนุรักษ์ปูป่า” (ปูทูลเกล้า)ที่หาชมได้ยาก และใกล้สูญพันธ์ุ พร้อมทั้งเดินเยี่ยมชมสินค้าผลิตภัณฑ์ภายในบริเวณตลาดหัวปลี ซึ่งมีผลิตภัณฑ์หลากหลายให้นักท่องเที่ยวได้ ชม ชิม ช้อป ของกินพื้นบ้านสุดอร่อย โดยมีขนมและอาหารมากมายให้เลือกชิม ไม่ว่าเป็นผัดไทย ก๋วยเตี๋ยว สเต็ก ส้มตำ ไอศกรีมลูกหม่อน ข้าวโพดปิ้งทาเนย และอื่นๆอีกมากมาย### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพข่าว